รัฐบาลไทย-ข่าวทำเนียบรัฐบาล-ครม. รับทราบมติการประชุมคณะกรรมการนโยบายปาล์มน้ำมันแห่งชาติ เดินหน้าโครงการผลักดันการส่งออกน้ำมันปาล์มเพื่อลดผลผลิตส่วนเกิน ปี 2566 และโครงการประกันรายได้เกษตรกรชาวสวนปาล์มน้ำมัน
วันอังคารที่ 30 พฤษภาคม 2566
30/05/2566
ครม. รับทราบมติการประชุมคณะกรรมการนโยบายปาล์มน้ํามันแห่งชาติ เดินหน้าโครงการผลักดันการส่งออกน้ํามันปาล์มเพื่อลดผลผลิตส่วนเกิน ปี 2566 และโครงการประกันรายได้เกษตรกรชาวสวนปาล์มน้ํามัน
ครม. รับทราบมติการประชุมคณะกรรมการนโยบายปาล์มน้ํามันแห่งชาติ เดินหน้าโครงการผลักดันการส่งออกน้ํามันปาล์มเพื่อลดผลผลิตส่วนเกิน ปี 2566 และโครงการประกันรายได้เกษตรกรชาวสวนปาล์มน้ํามัน ปี 2565-2566
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี แถลงมติคณะรัฐมนตรี (30 พฤษภาคม 2566) รับทราบสรุปมติการประชุมคณะกรรมการนโยบายปาล์มน้ํามันแห่งชาติครั้งที่ 1/2566 เมื่อวันที่ 3 พ.ค. 2566 โดยมีพล.อ. ประวิตร วงษ์สุวรรณ เป็น ประธานในการประชุม ได้ทบทวนและพิจารณา และมีมติเห็นชอบดําเนินโครงการผลักดันการส่งออกน้ํามันปาล์มเพื่อลดผลผลิตส่วนเกิน ปี 2566 และโครงการประกันรายได้ เกษตรกรชาวสวนปาล์มน้ํามัน ปี 2565-2566 จากการคาดการณ์ว่า ปริมาณน้ํามันดิบที่ผลิตอาจได้มากกว่าความต้องการใช้ในแต่ละเดือน เนื่องจากความต้องการใช้ในประเทศยังไม่กลับสู่สภาวะปกติ อาจส่งผลต่อเสถียรภาพของราคาและกระทบต่อรายได้ สรุปรายละเอียด ดังนี้
1. โครงการผลักดันการส่งออกน้ํามันปาล์มเพื่อลดผลผลิตส่วนเกิน ปี 2566
(1) วัตถุประสงค์ : เพื่อลดปริมาณน้ํามันปาล์มส่วนเกินในประเทศให้เข้าสู่ระดับสมดุล และยกระดับราคาปาล์มทะลายที่เกษตรกรขายให้สูงขึ้น
(2) การดําเนินโครงการ สนับสนุนค่าบริหารจัดการการส่งออกเฉพาะปาล์มน้ํามันดิบ 150,000 ตัน เช่น ค่าขนส่ง ค่าคลังจัดเก็บ และค่าปรับปรุง โดยมีเงื่อนไขการสนับสนุนค่าบริหารจัดการส่งออก เมื่อระดับสต็อก น้ํามันปาล์มดิบในประเทศสูงกว่า 300,000 ตัน และราคาน้ํามันปาล์มดิบในประเทศสูงกว่าราคาตลาดโลก ทั้งนี้ เพื่อให้การบริหาร จัดการมีความยืดหยุ่นและทันต่อเหตุการณ์ เห็นควรกําหนดให้ เงื่อนไขระดับสต็อกน้ํามันปาล์มดิบขั้นต่ําไว้ที่ 250,000 ตัน และให้คณะกรรมการนโยบายปาล์มน้ํามันแห่งชาติ (กนป.) เป็นผู้มีอํานาจในการพิจารณา
(3) งบประมาณและแหล่งงบประมาณ : 309 ล้านบาท (งบกลางฯ) แบ่งเป็น ค่าบริหารจัดการให้แก่ผู้ส่งออกตามโครงการ ปริมาณ 150,000 ตัน อัตรากิโลกรัมละ 2 บาท รวมเป็น 300 ล้านบาท และค่าใช้จ่ายในการดําเนินงานของส่วนราชการ 9 ล้านบาท (ไม่เกินร้อยละ 3 ของวงเงินดําเนินการ)
(4) ระยะเวลาดําเนินการ ระยะเวลาส่งออก ตั้งแต่ได้รับการอนุมัติ-กันยายน 2566 โดยระยะเวลาโครงการ ตั้งแต่ได้รับการอนุมัติ-ธันวาคม 2566
2. โครงการประกันรายได้เกษตรกรชาวสวนปาล์มน้ํามัน ปี 2565-2566
(1) วัตถุประสงค์ เพื่อช่วยเหลือด้านรายได้ของเกษตรกรชาวสวนปาล์มน้ํามัน และบรรเทาความเดือดร้อนของเกษตรกรจากปัญหาผลผลิตล้นตลาด และราคาผลผลิตตกต่ํา
(2) การดําเนินโครงการ ช่วยเหลือเกษตรกรผู้ปลูกปาล์มน้ํามันในกรณีที่ราคาขายปาล์มน้ํามัน ในประเทศตกต่ําผ่านการประกันราคาปาล์มน้ํามัน (ผลปาล์มทะลาย อัตราน้ํามันร้อยละ18) ราคา กก. ละ 4 บาท ครัวเรือนละไม่เกิน 25 ไร่ และต้องเป็นพื้นที่ปลูกต้นปาล์มที่ให้ผลผลิตแล้ว โดยจะจ่ายเงินชดเชย ส่วนต่างระหว่างราคาเป้าหมายกับราคาตลาดอ้างอิงให้แก่เกษตรกร ทุก 30 วัน
(3) งบประมาณและแหล่งงบประมาณ : 3,133.17 ล้านบาท (ธ.ก.ส. สํารองจ่ายจากแหล่งเงินทุนของ ธ.ก.ส. และขอรับจัดสรรงบฯ ประจําปี เพื่อให้รัฐบาลชําระคืนตามที่เกิดขึ้นจริง) แบ่งเป็น วงเงินชดเชยส่วนต่างรายได้ 3,075.00 ล้านบาท และวงเงินบริหารจัดการของ ธ.ก.ส. 58.17 ล้านบาท
(4) ระยะเวลาดําเนินการ ระยะเวลาการจ่ายเงิน เดือน กันยายน 2565 - สิงหาคม 2566 โดยระยะเวลาโครงการ เดือน กันยายน 2565 -ธ.ก.ส. ได้รับการชดเชยงบฯ ตามที่ทดรองจ่าย
ทั้งนี้ หน่วยงานที่เกี่ยวข้องพิจารณาดําเนินโครงการฯ ให้เป็นไปตามระเบียบ กกต. ว่าด้วยการใช้ทรัพยากรของรัฐหรือบุคลากรของรัฐเพื่อกระทําการใดซึ่งจะมีผลต่อการเลือกตั้ง พ.ศ. 2563 รวมถึงพิจารณากรอบวงเงินงบฯ ตามความจําเป็นและเหมาะสม ตาม ม. 28 แห่ง พ.ร.บ. วินัยการเงินการคลังของรัฐ พ.ศ. 2561 ด้วย
นอกจากนี้ ที่ประชุม กปน. ยังหารือถึงแนวทางการจัดทําโครงสร้างราคาปาล์มน้ํามันและน้ํามันปาล์ม เพราะเดิมราคาปาล์มน้ํามัน ซึ่งยังไม่มีการกําหนดโครงสร้างราคาที่แน่นอน ใช้อ้างอิงจากราคาของความต้องการในตลาด (Demand-Supply) ซึ่งมีความผันผวนไม่แน่นอน ส่งผลกระทบต่อเสถียรภาพ ของราคาน้ํามันปาล์มและรายได้ของเกษตรกร จึงมอบหมายให้กระทรวงการอุดมศึกษา วิทยาศาสตร์ วิจัยและนวตกรรม และ สํานักงานพัฒนาการวิจัยการเกษตร (องค์การมหาชน) สนับสนุนทุนเพื่อศึกษาสมการโครงสร้างราคาปาล์มน้ํามันและน้ํามันปาล์มทั้ง พร้อมทั้งรับฟังความคิดเห็นของผู้มีส่วนได้ส่วนเสีย และดําเนินการให้แล้วเสร็จภายใน 6 เดือน รวมทั้งให้ สํานักงานเศรษฐกิจการเกษตร ยกร่างคําสั่งแต่งตั้ง คณะทํางานร่วมภาครัฐ เอกชน และเกษตรกรในจํานวนที่เท่าเทียมกัน เสนอประธานคณะกรรมการนโยบายปาล์มน้ํามันแห่งชาติพิจารณา